Grootste diamant-herwinningsvaartuig kom in Kaapstad se hawe aan
NUUSFLITS NUUSAGENTSKAP 24 November 1 nm
# Premier Winde vier 'n inentingsmylpaal in die Wes-Kaap
# Die Mediese Raad skors 'n dokter van Tshwane weens onprofessionele gedrag
# En Ngidi en Williams onttrek aan die Protea-span vir die eendagreeks teen Nederland
# Die Wes-Kaapse premier, Alan Winde, is tevrede met die verhoogde opkoms van mense wat teen Covid-19 ingeënt word, maar sê nog meer mense moet dit laat doen. Winde het die publiek versoek om in groot getalle ingeënt te word om sodoende die erns van die verwagte vierde vlaag tot die minimum te beperk. Hy sê vier-miljoen mense in die provinsie is reeds ingeënt:
Speel klankgreep: ENG Alan Winde
Intussen is altesaam 31-duisend-521 van die 86-duisend-630 gesondheidswerkers in diens van Gauteng se Departement van Gesondheid, nie volledig teen Covid-19 ingeënt nie. Dis gister bekend gemaak by die department se aanbieding by 'n vergadering van die Gesondheidskomitee van die wetgewer. Jack Bloom van die DA sê die departement pak die skuld vir soveel personeel wat nie ingeënt wil word nie, op vals propaganda op sosiale media:
# Die Raad vir Gesondheidsberoepe van Suid-Afrika het 'n mediese dokter van Centurion, Stephen Grieve, skuldig bevind aan wangedrag en hom vir drie jaar geskors. Die raad sê dit volg na die oorweging van aanklagte van onprofessionele gedrag in 2014. Hy is daarvan aangekla dat hy beroepsreëls oortree het deur van sy pasiënte oor te haal om in 'n maatskappy te belê waarvan hy 'n direkteur was, al het hy geweet die maatskappy is in finansiële moeilikheid.
# Die Streekhof in die Strand in Kaapstad het 'n reeksverkragter van Grabouw tot sewe keer lewenslange tronkstraf gevonnis. Die polisie sê die 29-jarige Sinaye Siqhuma het vroulike rylopers langs die N2 geteiken. Hy het hul vertroue gewen deur sy hulp aan te bied. Siqhuma het in November en Desember 2018 een vir een sy ondersteuning gebied aan slagoffers tussen die ouderdomme van 20 en 30. Hulle is 'n saamrygeleentheid na die Sir Lowryspas-omgewing aangebied, waar hy hulle na 'n afgesonderde gebied gelok en verkrag het.
# Krieket: Die snelbouler, Lungi Ngidi, sal die Proteas se drie eendagwedstryde teen Nederland misloop nadat hy positief getoets het vir Covid-19. Die keurders het vir Junior Dala gevra om by die groep aan te sluit. Die bestuur sê dit gaan nie sleg met Ngidi nie, en sy gemoedstoestand is goed. 'n Ander speler, Lizaad Williams, moes ook aan die groep onttrek weens 'n spierbesering, maar word nie vervang nie. Die drie eendagwedstryde word Vrydag, Sondag en volgende Woensdag in Centurion gespeel.
# En finansiële aanwysers: Die rand verhandel teen 15-rand-81-sent teen die dollar, 17-rand-75-sent teen die euro en 21-rand-14-sent teen die pond. Bitcoin verhandel teen 56-duisend-802-dollar-4-sent. Die prys van goud is een duisend-791-dollar-61-sent per fynons en die prys van Brent ruolie 82-dollar-54-sent per vat.